KIRJALLINEN KYSYMYS E-1717/00 esittäjä(t): Raffaele Costa (PPE-DE) komissiolle. Italian ehdotus vyöhykejaoksi tavoitetta 2 varten.



Virallinen lehti nro 081 E , 13/03/2001 s. 0079 - 0080



KIRJALLINEN KYSYMYS E-1717/00 esittäjä(t): Raffaele Costa (PPE-DE) komissiolle (29. toukokuuta 2000) Aihe: Italian ehdotus vyöhykejaoksi tavoitetta 2 varten Italian lokakuun lopulla 1999 esittämä rakennerahastojen tavoitteen 2 vyöhykejakoon liittyvä ehdotus kaudeksi 20002006 hylättiin ensin, koska siinä oli käytetty tietoja, jotka eivät olleet yhdenmukaisia Eurostatin tietojen kanssa. Muokattu ja korjattu versio, jolla pyritään Torinon alueen liittämiseen mukaan vyöhykejakoon, on nyt kuitenkin saanut Euroopan komissiolta lopullisen hyväksynnän. Aluepolitiikasta vastaava pääosasto vahvistaa, että Torinon aluetta ei voida hyväksyä mukaan, koska sen työttömyysluvut eivät vastaa tavoitteeseen 2 pääsemisen kriteerejä. Pääosasto ei kuitenkaan ota huomioon, että Italia on Euroopan unionin maista ainoa, jolla on cassa integrazione -järjestelmä. Järjestelmän piiriin kuuluvia työntekijöitä ei heti kirjata työttömiksi työnhakijoiksi, vaan se tehdään vasta joitakin kuukausia myöhemmin. Ehdotuksen hyväksymistä on siirretty jo useita kuukausia, ja tilanne rasittaa vakavasti maamme taloutta. Yhteisön tukikehyksen 20002006 myöntämiä 9 000 miljardia ei voida käyttää, mutta Pohjois-Italian alueilla ei ole kuitenkaan mahdollisuutta käyttää muita kansallisen tuen muotoja, koska tavoitetta 2 koskevan sopimuksen puuttuminen estää myös valtion Pohjois- ja Keski-Italialle tarkoittaman avustusohjelman toteuttamisen. Italian hallitus on tällä välin hyväksynyt yhteisön tekemät muut huomautukset ja odottaa, että alueet hyväksyvät uuden Brysselissä esiteltävän ehdotuksen. Mitkä ovat komission mielestä ne uudet esteet, jotka voisivat romuttaa neuvottelujen onnistumisen? Milloin Italian ehdotuksen oletetaan saavan lopullinen hyväksyntä? Mitkä muut jäsenvaltiot odottavat yhä Italian tavoin aluepolitiikan tavoitteita koskevien ehdotusten hyväksymistä ja kärsivät siten yhtä haitallisesta tilanteesta? Michel Barnier'n komission puolesta antama vastaus (4. heinäkuuta 2000) Italian viranomaiset esittivät komissiolle tavoitteen 2 vyöhykejakoa koskevan ehdotuksensa 1. lokakuuta 1999. Komissio ilmoitti Italian viranomaisille 11. lokakuuta 1999, ettei ehdotusta voitu hyväksyä, koska siinä ei noudatettu rakennerahastoja koskevista yhteisön säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1), 4 artiklan 4 kohdan säännöksiä, joissa säädetään, että vähintään 50 prosenttia tavoitteen 2 kohdeväestöstä on kussakin jäsenvaltiolla oltava alueilla, jotka täyttävät edellä mainitun artiklan 5 ja 6 kohdassa tarkoitetut perusteet. Ainoastaan 29,6 prosenttia koko tukikelpoisesta väestöstä asui nämä perusteet täyttävillä alueilla. Komissio pyysi Italian viranomaisia toimittamaan neuvoston asetuksen mukaisen muutetun ehdotuksen viipymättä. Ehdotusta oli muutettava siten, että siihen sisällytetään sellaiset 1,51 miljoonan asukkaan uudet alueet, jotka täyttävät yhteisön perusteet, ja että siitä vastaavasti poistetaan väestömäärältään yhtä suuret alueet, jotka eivät täytä kyseisiä perusteita. Torinon alueen osalta komissio ilmoittaa Italian viranomaisille, että maakunnan vaikeimmassa asemassa oleville alueille on perusteltua hakea tavoitteen 2 kohdealueen asemaa edellä mainitun asetuksen 4 artiklan 4 kohdassa mainittujen perusteiden 79 nojalla. Komissio pyysi Italian viranomaisia useaan otteeseen toimittamaan tarkistetun ehdotuksen viipymättä, jotta kyseiset alueet eivät joutuisi kärsimään. Saatuaan ehdotuksen komissio pyrkii laatimaan tavoitteen 2 Italian kohdealueiden luettelon mahdollisimman nopeasti. Italia on ainoa jäsenvaltio, jonka osalta tavoitteen 2 vyöhykejakoa ei ole voitu hyväksyä. (1) EYVL L 161, 26.6.1999.